Foto’s: Baba no. 22 vir dié gesin geboreNoel en Sue Radford (Foto: Skermgreep uit hul YouTube-video) Sue Radford (45), ma van Engeland se grootste gesin, het skattige foto’s gedeel ná haar 22ste baba gebore is. Sue en haar man Noel (49) van Morecambe in Lancashire het foto’s op hul Instagram-rekening en ŉ video op hul YouTube-kanaal gedeel van die koms van hul elfde dogtertjie. Sy is op 3 April gebore en het 3,1 kg geweeg met geboorte. Hulle het nog nie haar naam bekend gemaak nie. Sue het aan plaaslike media gesê dit was die “vreemdste geboorte ooit” weens die koronavirus-pandemie. “Ek was bang om hospitaal toe te gaan met alles wat aangaan oor die virus. Ek was bekommerd dat Noel nie by my sou kon bly nie,” het sy verduidelik. “Ons was almal in isolasie en dit het verkeerd gevoel om ons veilige ruimte te verlaat om na ŉ hospitaal te gaan, maar toe ek daar aankom, het ek dadelik veilig gevoel. Dit was die vreemdste geboorte ooit, maar dit was waarskynlik die beste ervaring.” Die dogtertjie is eers ná 10 ure gebore. Met die egpaar se laaste kind wat in 2018 gebore is, het hulle aanvanklik gesê daar sal nie nog kinders wees nie. Noel het ná hul negende kind se geboorte ŉ vasektomie gehad, maar hulle het dit laat omkeer toe hulle besluit het om nog kinders te kry. Die egpaar het in 2008 bekendheid verwerf toe hulle met 13 kinders gespog het. Nou het hulle ook al drie kleinkinders by hul dogter Sophie (die sesjarige Daisy, vierjarige Ayprill en tweejarige Leo). Die gesin maak staat op Noel se bakkery om ŉ inkomste te verseker en hulle ontvang ook £170 (sowat R3 200) per week in kindervoordele. Hulle spandeer weekliks ongeveer £350 aan kos. Noel deel ook gereeld wenke op hul YouTube-kanaal hoe om etes met ‘n knap begroting te maak. Die Radfords se kinders (buiten die pasgebore babatjie) is Chris (30), Sophie (25), Chloe (23), Jack (22), Daniel (20), Luke (18), Millie (17), Katie (16), James (15), Ellie (14), Aimee (13), Josh (12), Max (11), Tillie (9), Oscar (7), Casper (6), Hallie (4), Phoebe (3), Archie (2) en Bonnie (1). Hul seun Alfie is in Julie 2014 stilgebore.